Wag op spoorlyn in kop geskiet, van vuurwapen beroof | Netwerk24
Wag op spoorlyn in kop geskiet, van vuurwapen beroof
Deur Shantel Moses 26 Julie 2016 20:37
Kaapstad. – ’n Veiligheidswag (33) is Maandagmiddag op die spoorlyn tussen Heideveld en Nyanga ten aanskoue van sy kollega in die kop geskiet en van sy vuurwapen beroof.
Volgens kapt. FC van Wyk het die voorval omstreeks 14:00 plaasgevind.
“Twee veiligheidswagte [’n man en ’n vrou] wat aangestel is om patrolliediens op die spoorlyn naby Thambo Village te doen, is deur twee gewapende mans genader.
“Die mans, wat in blou uniforms geklee was, het na bewering sonder enige waarskuwing een van die wagte [die man] in die kop geskiet en sy vuurwapen gevat. Daarna het hulle ook die vrou se vuurwapen gevat en te voet gevlug.”
Die veiligheidswag is na ’n nabygeleë hospitaal gebring. Sy kollega is vir skok behandel en ontvang berading, sê Van Wyk.
“Ons ondersoek ’n saak van poging tot moord en roof. Niemand is nog in verband met die voorval aangekeer nie.”
Mense met inligting kan die Manenberg-polisie by 021 699 9400 of Stop Misdaad by 086 001 0111 bel.
Die voorval volg twee weke nadat Piet Botha, ’n masjinis, op die Netreg-stasie doodgeskiet en beroof is.
Riana Scott, woordvoerder van Metrorail, het toe gesê gesprekke met die bestuur en vakbondleiers het daartoe gelei dat polisieteenwoordigheid in sekere gebiede uitgebrei word.
“Ons eie veiligheidswagte sal voorts meer sigbaar wees. In gebiede wat deur misdaad geteister word, sal ons drywers op die stasies begelei word,” het sy gesê.
Volgens Daphne Kayster van Metrorail is die veiligheidswag deur Metrorail gekontrakteer.
“Die polisie en Metrorail ondersoek die voorval.” Dit het op dieselfde spoorlyn gebeur waar Botha geskiet is. Volgens haar is dit twee stasies van die Netreg-stasie af.
Meer oor: Moord | Misdaad | Rooftog
3 tieners naby Netregstasie gewond
Mans aangekeer ná moord op treindrywer